Le Ian Mac Murchaidh

Dúirt an tAire Leanaí agus Gnóthaí Óige Katherine Zappone go raibh an t-uafás glaonna faighte ag a hoifig inniu ó dhaoine fásta a ndearnadh mí-úsáid orthu agus iad ina leanaí i nGasóga na hÉireann.

Thug sí le fios go raibh go leor glaonna faighte ag na Gasóga inniu freisin.

Tagann seo sna sála ar an athbhreithniú a rinneadh ar Ghasóga na hÉireann i dtaca le líomhaintí faoi mhí-úsáid leanaí san am atá caite agus a pléadh ag coiste Oireachtais inné.

Deirtear san athbhreithniú sin go bhfuil fianaise ann gur 71 duine san eagraíocht a líomhnaítear a bhí freagrach as an mí-úsáid idir na seascaidí agus na hochtóidí agus gur 108 íospartach a bhí i gceist.

Ag labhairt di le Nuacht RTÉ/TG4 inniu, dúirt an tAire Zappone go bhfuil alltacht uirthi faoin méid a tháinig chun solais inné. Dúirt sí freisin go bhfuil sí an-sásta le dréacht-pholasaí Ghasóga na hÉireann maidir le tacaíocht a thabhairt do na híospartaigh.

Tá Fianna Fáil ag iarraidh ar an Rialtas líne chabhrach a chur ar fáil do dhaoine a ndearnadh mí-úsáid orthu agus iad sna Gasóga.